ΑΠΟΦΑΣΗ ΤΟΥ ΣΥΜΒΟΥΛΙΟΥ της 4ης Νοεμβρίου 1991 σχετικά με τη μορφή της περίληψης της γνωστοποίησης που αναφέρεται στο άρθρο 9 της οδηγίας 90/220/ΕΟΚ για τη σκόπιμη ελευθέρωση γενετικώς τροποποιημένων οργανισμών στο περιβάλλον (91/596/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 90/220/ΕΟΚ της 23ης Απριλίου 1990 για τη σκόπιμη ελευθέρωση γενετικώς τροποποιημένων οργανισμών στο περιβάλλον (1), και ιδίως τα άρθρα 9 και 21, την πρόταση της Επιτροπής, Εκτιμώντας: ότι οι αρμόδιες αρχές που έχουν ορισθεί από τα κράτη μέλη πρέπει να αποστέλλουν στην Επιτροπή περίληψη κάθε γνωστοποίησης που λαμβάνουν σύμφωνα με το μέρος Β της οδηγίας 90/220/ΕΟΚ- ότι η Επιτροπή οφείλει να καθορίσει εγκαίρως τη μορφή αυτής της περίληψης ώστε η εν λόγω οδηγία να είναι δυνατόν να τεθεί σε εφαρμογή από τις 23 Οκτωβρίου 1991- ότι η επιτροπή για την ελευθέρωση γενετικά τροποποιημένων οργανισμών στο περιβάλλον δεν διατύπωσε θετική γνώμη για το σχέδιο των μέτρων που της υπέβαλε η Επιτροπή, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι αρμόδιες αρχές που έχουν ορισθεί από τα κράτη μέλη σύμφωνα με την οδηγία 90/220/ΕΟΚ, θα πρέπει να χρησιμοποιούν το υπόδειγμα περίληψης της γνωστοποίησης που περιλαμβάνεται στο παράρτημα της παρούσας οδηγίας όταν αποστέλλουν στην Επιτροπή την περίληψη μιας γνωστοποίησης που έλαβαν σύμφωνα με το μέρος Β της οδηγίας 90/220/ΕΟΚ. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 4 Νοεμβρίου 1991.

[Source: multi_eurlex | Tokens: 1423]